A nemzeti regionális támogatásról szóló iránymutatás módosítása

(2000/C 258/06)

(EGT vonatkozású szöveg)

A nemzeti regionális támogatásról szóló iránymutatás

[1]

3.10.4., 4.15., 4.16. és 4.17. pontja helyébe a következő rendelkezés lép:

"3.10.4. Kis népsűrűségű térségek és a legkülső régiók:

- a 3.9. pontban említett, az egyes tagállamokra vonatkozó plafontól függően a négyzetkilométerenként 12,5 lakosnál kisebb népsűrűségű térségek (19), valamint a legkülső régiók is megfelelhetnek a szóban forgó eltérés feltételeinek.

Működési támogatás:

4.15. A társaságok folyó kiadásainak csökkentéséhez nyújtott regionális támogatás (működési támogatás) általában tilos.

Kivételes esetben azonban a Szerződés 87. cikke (3) bekezdésének a) pontja [2] szerinti eltérésre jogosult térségekben lehet ilyen támogatást nyújtani, feltéve hogy azt a regionális fejlődéshez történő hozzájárulása igazolja, valamint jellege és mértéke arányos a támogatással orvosolni kívánt hátrányokkal (36). A tagállam feladata az esetleges hátrányok létét bizonyítani és azok fontosságát felmérni. A működési támogatást időben korlátozni és fokozatosan csökkenteni kell.

4.16. Kivételes esetben engedélyezni lehet nem fokozatosan csökkenő mértékű és időben nem korlátozott működési támogatást is, amennyiben az alábbi feltételeknek megfelel.

4.16.1. A Szerződés 87. cikke (3) bekezdésének a) és c) pontja alapján mentességre jogosult legkülső régiókban, valamint a Szerződés 87. cikke (3) bekezdésének a) pontja vagy a 3.10.4. pontban említett népsűrűségi szempont alapján a 87. cikk (3) bekezdésének c) pontja szerint mentességre jogosult kis népsűrűségű térségekben különleges feltételek mellett (38) lehet engedélyezni a nem fokozatosan csökkenő mértékű és időben nem korlátozott támogatást a szállítási többletköltségek (37) részleges ellensúlyozása céljából. A tagállam feladata az ilyen többletköltségek létezésének bizonyítása, illetve azok összegének meghatározása.

4.16.2. Ezenkívül a Szerződés 87. cikke (3) bekezdésének a) és c) pontja alapján mentességre jogosult legkülső régiókban engedélyezni lehet a nem fokozatosan csökkenő mértékű és időben nem korlátozott támogatást, amennyiben annak célja a Szerződés 299. cikkének (2) bekezdésében meghatározott olyan tényezőkből adódóan a gazdasági tevékenység folytatása során felmerülő többletköltségek ellensúlyozása, amely tényezők állandósága és kombinációja súlyosan korlátozza az ilyen térségek fejlődését (nagy távolság, elszigeteltség, kis méret, kedvezőtlen domborzati és éghajlati viszonyok, illetve néhány terméktől való gazdasági függőség). A tagállam feladata a többletköltségek összegének meghatározása, illetve annak bizonyítása, hogy azok kapcsolódnak a 299. cikk (2) bekezdésében meghatározott tényezőkhöz.

A javasolt támogatást annak regionális fejlődéshez való hozzájárulásával és jellegével kell indokolni, szintjének arányosnak kell lennie az ellentételezni kívánt többletköltségekkel.

A többletköltségek ellentételezésének szintjét a térség fejlettségi szintje alapján is meg kell vizsgálni.

Végül, a Bizottság olyan időszakra engedélyezi a támogatást, amely legkésőbb a rendszer Bizottság általi jóváhagyásának időpontjában hatályos nemzeti regionális támogatási térképek érvényességének lejártával ér véget annak biztosítására, hogy a támogatási szint rendszeres újraértékelése garantálja hogy az hosszú távon megfeleljen az érintett térség helyzetének.

4.17. A tagállamok közötti export (39) elősegítésére szánt működési támogatás nem engedélyezett."

A Bizottság a tagállamok e határozatról történő értesítésétől kezdődően alkalmazza e módosításokat a bejelentett új állami támogatási tervezetekre, illetve azon bejelentésekre, amelyekkel kapcsolatban addig döntést még nem hozott.

A 659/1999/EK tanácsi rendelet [3] 1. cikkének f) pontja értelmében minden "jogellenes támogatást" a támogatás nyújtásának időpontjában érvényes szabályokkal és iránymutatásokkal összhangban kell értékelni.

[1] HL C 74., 1998.3.10., 9. o.

[2] Az új számozás az Amszterdami Szerződést követi.

[3] HL L 83., 1999.3.27., 1. o.

--------------------------------------------------